Oormôre is Jeugdag. Oor die hele land gaan mense saamkom om die gebeurtenis, veertig jaar gelede, te herdenk. Ons gaan praat oor al die verwagtings, destyds, én oor al die teleurstellings vandag. Ons land is ernstig in die moeilikheid: droogte, misoeste, honger, geweld, politieke onrus, haat, ontevredenheid onder mense, die natuur wat op allerlei maniere verwoes word – al die dinge waaroor ons die afgelope veertig dae gepraat en gebid het. Het dit nie tyd geword dat ons die patroondoppies op ons slagvelde gaan optel nie? Kom ons neem vandag weer die boodskap van 2 Kro. 7:13 en 14 na al ons mense: “As Ek die hemel gesluit hou sodat daar geen reën is nie, of as Ek die sprinkaan beveel om die land kaal te vreet, of as Ek pes onder my volk stuur, en my volk oor wie my Naam uitgeroep is, toon berou en bid en vra na my wil en draai terug van hul bose weë, sal Ek luister uit die hemel en hulle sonde vergewe en hulle land laat herstel.”
Seëngebed vir Suid-Afrika
Hemelse Vader, genees Suid-Afrika. Vergewe ons al ons oortredings deur u genade. U het vir ons gewys wat vir ons goed is en wat U van ons verwag: om regverdig op te tree, om genadig te wees en nederig voor U te lewe. Versterk ons om u wil te doen. Help ons om u voorbeeld te volg sodat ons ware geregtigheid sal demonstreer om ander met genade en ware deernis te dien. U beskerm dié wat U dien en bevry hulle. Mag ons u goedheid beleef, want U noem dié wat U vertrou – Geseëndes!
Ons bid ook, in die Naam van Jesus Christus, dat U Suid-Afrika sal seën. Seën ons en bewaar ons, gee dat u aangesig oor ons sal skyn en wees ons genadig, verskyn tot ons redding en gee aan ons U vrede. Ons bid dit vir ons bure, kollegas by die werk, die polisie en persone in tronke, vir kinders in die skole, die dokters, verpleegpersoneel en pasiënte in hospitale, vir vaders en moeders, vir sake-persone en hulle besighede, onderwysers, die stadsrade en regeringsamptenare, hawelose persone, werkloses, verslaafdes, nasionale en provinsiale leiers van Suid-Afrika sowel as hulle raadgewers.
Saam met Jabes roep ons U seën oor Suid-Afrika uit: “Stort u seën oor ons uit, vergroot ons grondgebied, neem ons onder u beskerming en weerhou onheil van ons sodat geen smart ons tref nie.” (ANV) Amen.
Jesus Christ Giving Secular Society Bequest Vertel Vertel Kom Stap Saam Digital Age Woman Abuse Spiritual Leader christian Literature Gods Love Marriage Public Schools Donation Spiritual Growth Bible Susan Goosen Creation Educate Marriages Fail Social Issues Sexual Education media Drugs Word of God Gifts CLF Onderhoud